Tkompli ‘The Ice Bucket Challenge’ li hija l-aħħar fewġa li laqtet l-internet fl-aħħar jiem. F’din l-isfida personaġġi ħafna drabi popolari qed jinnominaw lil xulxin sabiex xi ħadd jitfgħalhom barmil ilma mimli silġ. Iżda kultant din l-isfida tmur żmerċ kif jirriżulta fil-filmat (fuq) li kemm ilu li ttella fuq l-internet diġa rawh ‘il fuq minn tliet miljun ruħ. L-aktar filmat li rawh nies kien dak ta’ Bill Gates (isfel) li sa llum rawh mal-10 miljun ruħ. L-isfida bdiet fl-Amerka biex jinġabru fondi għal-Amyotrophic Lateral Sclerosis Association (ALS), li hija assoċjazzjoni li tgħin nies li jkunu ntlaqtu minn din il-marda kiefra li tista’ twassal għal problemi fid-diskors u fil-muskoli u saħansitra anki sa paraliżi. Il-moħħ wara din l-isfida huwa l-eks plejer tal-Baseball, Pete Frates li ħareġ bl-idea wara li fl-eqqel tal-karriera tiegħu kellu jieqaf wara li nħakem minn din il-marda terminali. Minn dakinhar ‘l hawn l-idea ġriet u minn kantanti sa CEO’s ta’ kumpaniji kbar daħlu għall-isfida b’ruħhom u b’ġisimhom.